Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 422/11/6601	Banská Bystrica, 26.1.2012
EEČ : 2-45-9-2012

U Z N E S E N I E

Trestná vec:	obvinený XXXXX 
Prečin:	ublíženie na zdraví podľa § 157 odsek 1,odsek 2 písmeno a) Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Banská Bystrica
Rozhodnutie:
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
4. augusta 2011 v čase okolo 14.50 h v Banskej Bystrici, na Školskej ulici, viedol, v smere od cesty č. I/59 ku križovatke s Tajovského ulicou, osobné motorové vozidlo zn. Suzuki Wagon ev. č. XXXXX tak, že pri vychádzaní z vedľajšej cesty - ulice Školskej na hlavnú cestu - ulicu Tajovského, smerujúc doľava - do centra mesta, nedal prednosť v jazde z jeho pohľadu zľava prichádzajúcemu a po hlavnej ceste idúcemu osobnému motorovému vozidlu zn. BMW X5 ev. č. XXXXX, ktoré viedol XXXXX, nar. XXXXX, v dôsledku čoho došlo k zrážke vozidiel, pri ktorej spolujazdkyňa XXXXX sediaca na prednom sedadle spolujazdca XXXXX, nar. XXXXX, utrpela otvorenú zlomeninu ľavého predkolenia, zlomeninu stehennej kosti vpravo, zlomeniny VI. - VIII. rebra vpravo, zlomeniny V. - X. rebra vľavo, zlomeniny priečnych výbežkov stavcov driekovej chrbtice L1 - L4, zlomeninu horného a dolného ramienka lonovej kosti vľavo, zlomeninu sedacej kosti vľavo, zlomeninu posledného článku palca ľavej nohy, zmliaždenie pľúc, odreniny kože na tvári obojstranne a odreninu pravého ramena, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako vážnu poruchu zdravia s dobou liečenia a práceneschopnosti nad 42 dní a spolujazdkyňa XXXXX sediaca na zadnom sedadle spolujazdca vľavo XXXXX, nar. XXXXX, ktorá bola po náraze vymrštená z vozidla, utrpela zmliaždenie a podvrtnutie ľavého členka ťažkého stupňa, tržnozmliaždenú ranu na obočí vpravo a pravej ušnici, odreniny na chrbte, odreniny lakťov obojstranne a podvrtnutie krčnej chrbtice, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako vážnu poruchu zdravia s dobou liečenia a práceneschopnosti nad 42 dní,

Právna veta:
pretože je trestné stíhanie neprípustné, ak je trestné stíhanie podmienené súhlasom poškodeného a nebol súhlas daný.
Odôvodnenie:
Uznesením policajta OR PZ, ODI Banská Bystrica sp. zn. ORP-74/DI-BB-2011 zo dňa 4. augusta 2011 bolo podľa § 199 ods. 1 Tr. por. začaté trestné stíhanie vo veci trestného činu ublíženia na zdraví podľa § 158 Tr. zák. a následne uznesením vyšetrovateľa OR PZ, OKP Banská Bystrica sp. zn. ORP-627/1-OVK-BB-2011 zo dňa 29. augusta 2011 bolo podľa § 206 ods. 1 Tr. por. vznesené obvinenie XXXXX pre trestný čin ublíženia na zdraví podľa § 157 ods. 1, ods. 2 písm. a) Tr. zák. na tom skutkovom základe, ako je uvedené vo výrokových častiach predmetných uznesení. 
	
	V predmetnej veci bolo vykonané skrátené vyšetrovanie, v rámci ktorého boli vypočutí obvinený XXXXX, svedkovia - poškodení XXXXX, XXXXX, XXXXX, svedok XXXXX a boli zabezpečené potrebné listinné dôkazy.

	Vykonaným dokazovaním bolo preukázané, že obvinený XXXXX sa dopustil trestného činu ublíženia na zdraví podľa § 157 ods. 1, ods. 2 písm. a) Tr. zák. kladeného mu za vinu na tom skutkovom základe, ako je uvedené vo výrokovej časti tohto uznesenia. 

	Z výsledkov vykonaného dokazovania tiež vyplynulo, že svedkyňa - poškodená XXXXX, ktorá je vlastnou dcérou obvineného XXXXX a svedkyňa - poškodená XXXXX, ktorá je manželkou obvineného XXXXX, a vo vzťahu ku ktorým osobám obvinený XXXXX spôsobil trestno-právny následok, po poučení podľa § 211 ods. 1 Tr. por. nedali súhlas na jeho trestné stíhanie.

	Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por.

Podľa § 9 ods. 1 písm. f) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

	Podľa § 211 ods. 1 Tr. por. trestné stíhanie pre taxatívne vymenované trestné činy, kde jedným z týchto trestných činov je aj trestný čin ublíženia na zdraví podľa § 157 Tr. zák., proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať iba so súhlasom poškodeného.

	Vzhľadom na vyššie citované zákonné ustanovenia a vzhľadom na skutočnosť, že svedkyne - poškodené XXXXX a XXXXX, vo vzťahu ku ktorým obvinený spôsobil trestno-právny následok vo forme ublíženia na ich zdraví, ako blízke osoby vo vzťahu k obvinenému nedali súhlas na jeho trestné stíhanie, bolo nutné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor